Taupo ežeras

Taupo ežeras () – ežeras, esantis Naujojoje Zelandijoje (didžiausias šalyje), Šiaurės salos centrinėje dalyje, Vulkaninėje plynaukštėje. Ilgis 46 km, plotis 33 km. Į Taupą įteka Vaitahanujo, Tongariro, Taurangos upės, o išteka Vaikatas, įtekantis į vandenyną. Taupe veisiasi unguriai ir upėtakiai. Ežeras apsuptas kalnų ir ugnikalnių; populiarus turistinis centras.

 Taupo kaldera 
Taupo ežeras susidarė galingo ugnikalnio (supervulkano) kalderoje, maždaug prieš 26,5 tūkst. metų įvykus galingam išsiveržimui. Šios išsiveržimo metu į orą išmesta 1170 km³ kietųjų medžiagų ir dūmų, o didelės teritorijos aplink ugnikalnį susmego ir virto kaldera. Per savo istoriją Taupo ugnikalnis yra išsiveržęs 28 kartus. Paskutinis galingas išsiveržimas įvyko apie 180 metus. Manoma, kad šio išsiveržimo metu išmesta 100 km³ medžiagų, kurios sudarė net 50 km aukščio stulpą. Paskutinis išsiveržimas įvyko 210 m. Taupas – vienas galingiausių pasaulio ugnikalnių, jo išsiveržimas galėtų sukelti tragiškas pasekmes ne tik regionui, bet ir visai planetai.

 Nuorodos 
 Ugnikalnių duomenų bazė 

Kategorija:Naujosios Zelandijos ugnikalniai
Kategorija:Naujosios Zelandijos ežerai